Legebiltzarreko Erregelamenduaren 114. artikuluan ezarritakoa betez, agintzen da Nafarroako Parlamentuko Aldizkari Ofizialean argitara dadin erabaki bat, zeinaren bidez ponentzia bat sortzen baita “Nafarroako Kutxa Fundazioarentzat arau-esparru egokiena zein den aztertzeko, banku-fundazioa izateari uzten dionean”. Aipatu erabakia Nafarroako Parlamentuko Lehendakaritzako, Berdintasuneko, Funtzio Publikoko, eta Barneko Batzordeak onetsi zuen 2021eko otsailaren 23an egindako bileran. Hona erabakiaren testua:

“Nafarroako Parlamentuko Lehendakaritzako, Berdintasuneko, Funtzio Publikoko, eta Barneko Batzordeak, 2021eko otsailaren 23an egindako bilkuran, ondoko erabakia hartu zuen, besteak beste:

**1.** Lehendakaritzako, Berdintasuneko, Funtzio Publikoko, eta Barneko Batzordearen baitan ponentzia bat sortzea Nafarroako Kutxa Fundazioarentzat arau-esparru egokiena zein den aztertzeko, banku-fundazioa izateari uzten dionean.

**2.** Epe bat ematea, 2021eko otsailaren 25eko 17:30ak artekoa, talde parlamentario eta foru parlamentarien elkarte bakoitzak aipatu ponentziarako ordezkaria izenda dezan Legebiltzarreko Mahaiari zuzendutako idazki baten bidez. Idazki horren bidez orobat izendatuko da kasuan kasuko talde edo elkarteko parlamentari bat, beharrezkoa denean ordezkari haren ordez arituko dena.

**3.** Behin ordezkariak izendatuta, Mahaiak erabakiko du ponentzia zein egunetan eratu eta lanean hasiko den.

**4.** Azterlana egiteko epea ponentzia eratu eta 2 hilabetera bukatuko da. Epe hori luzatzen ahalko da.

**5.** Erabaki hau Legebiltzarreko Mahaiari jakinaraztea, beharrezkoa dena xeda dezan aipatu lantaldearen osaerari eta eraketari buruz”.

Iruñean, 2021eko otsailaren 23an

Lehendakaria: Unai Hualde Iglesias